**ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2004 ԹՎԱԿԱՆԻ ՄԱՐՏԻ 4-Ի N 318-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |
| --- | --- |
| **1.Աշխատանքի և սոցիալական հարցերի նախարարություն** | 28.12.2022թ. |
| (ՆՄ/ԱՀ/33318-2022) |
| Առաջարկություններ և դիտողություններ չկան: |  |  |
| **2. ՀՀ ֆինանսների նախարարություն** | 28.12.2022թ. |
| (01/34-2/22924-2022 |
| 1.Նախագծով առաջարկվում է ՀՀ առողջապահության նախարարին վերապահել լիազորություն՝ պայմանագրային գումարի չսահմանափակման սկզբունքով փոխհատուցվող ծրագրերում գերակայություն ունեցող բժշկական օգնության և սպասարկման առանձին տեսակների համար սահմանել տարեկան չափաքանակներ: Հարկ ենք համարում նշել, որ ներկայացված փաթեթում բացակայում են համապատասխան վերլուծություններ, որոնք թույլ կտային դատողություններ անել թե ինչ չափորոշիչների հիման վրա են որոշվելու և գնահատվելու գերակայություն ունեցող առանձին բժշկական օգնության տեսակները: Մասնավորապես՝ կան արդյո՞ք այդ բժշկական օգնության տեսակների գծով վերջին երեք տարվա ընթացքում իրականացված ուսումնասիրություններ և վերլուծություններ, որոնց հիման վրա հնարավոր է գնահատել տվյալ բժշկական օգնության տեսակների դիմելիության քանակի, դրա համար օգտագործվող ֆինանսական կարիքի, առկա խնդիրների և դրանց գծով առաջակվող լուծումների վերաբերյալ:Ուստի կարծում ենք, որ ՀՀ առողջապահության նախարարին լրացուցիչ լիազորություն վերապահելու անհրաժեշտությունը պետք է բխի վերը նշված վերլուծությունների հիման վրա առկա խնդիրների կարգավորման և նախատեսված գործառույթների առավել արդյունավետ իրականացման սկզբունքներից ելնելով, որի վերաբերյալ տեղեկատվությունը՝ տվյալ դեպքում բացահայտված չէ: | **Չի ընդունվել:**Քանի որ կառավարության 2004 թվականի մարտի 4-ի N318-Ն որոշմամբ (այսուհետ որոշում) հաստատված N2 հավելվածի 29-րդ կետի 1-ին ենթակետով առողջապահության նախարարին արդեն իսկ նման լիազորություններ վերապահված են: Սույն նախագծով առաջարկվող լրացումով նշված լիազորությունները տարածվում են նաև պայմանագրային գումարի չսահմանափակման սկզբունքով փոխհատուցվող ծրագրերի վրա և հնարավորություն են տալիս որոշման նույն հավելվածի 37.7 կետով նախատեսված հերթագրման գործընթացը կիրառել ոչ թե ամբողջ ծրագրի/երի, միջոցառման/երի մակարդակով, այլ նաև որոշման վերը նշված կարգով սահմանված առանձին ենթամիջոցառումների մակարդակով՝ բացառելով միայն մեկ ենթամիջոցառման (նույնիսկ առանձին մի քանի ծառայությունների) հաշվին տվյալ ծրագրի/միջոցառման բյուջեն սպառելու հնարավորությունը: Ինչ վերաբերվում է այն հարցին, թե կա՞ն արդյոք նշված հարցի վերաբերյալ իրականացրած ուսումնասիրություններ, ապա պետք է նշել, որ նշված կարգով պայմանագրային գումարների հաշվարկները և փոխհատուցումները ԱՆ-ի կողմից իրականացվում են բավականին երկար տարիներ, ավելին՝ բոլոր ՄԺԾ ծրագրերը կազմվել են նշված սկզբունքով: |  |
| 2. Նախագծի 1-ին կետի 12-րդ և 14-րդ ենթակետերով առաջարկվող լրացման համաձայն նախատեսվում է «Առողջության առաջնային պահպանման» (այսուհետ՝ ԱԱՊ) ծրագրի շրջանակներում ըստ մարդաշնչի փոխհատուցվող միջոցառումների/ենթամիջոցառումների շրջանակներում իրականացվող աշխատանքները փոխհատուցել ***պայմանագրային գումարով բյուջեի չսահմանափակման սկզբունքով,*** որն ըստ հիմնավորման ավելի պարզ և մատչելի կդարձնի ԱԱՊ օղակներում բժշկական կազմակերպությունների պայմանագրային և ֆինանսավորման հետ կապված գործընթացը:Տվյալ դեպքում նույնպես բացակայում են այն վերլուծությունները, որոնց հիման վրա կարելի է գնահատել առաջարկվող ֆինանսավորման մեխանիզմի ընտրություն անհրաժեշտությունը և արդյունավետությունը: Միաժամանակ դեմ ենք չսահմանափակված բյուջեով ծառայությունների շրջանակի ընդլայմանը՝ քանի որ այն ձևավորում է չկանխատեսված պարտավորություններ, որոնց ծավալը կարող է գերազանցել տարվա համար պլանավորված ֆինանսավորման չափը և ստեղծել դրանք ֆինանսավորելու իրական ռիսկեր:  | **Չի ընդունվել:**Առաջարկվող փոփոխությունով ֆինանսական որևէ լրացուցիչ պարտավորություններ չեն առաջացնում, քանի որ «Առողջության առաջնային պահպանման» (այսուհետ՝ ԱԱՊ) ծրագրի շրջանակներում ըստ մարդաշնչի փոխհատուցվող միջոցառումների/ենթամիջոցառումների հանրապետական բյուջեն չի փոփոխվում և մնում է հաստատուն: Այստեղ խոսքը գնում է քաղաքացիների ազատ հավաքագրմնան սկզբունքի մասին, երբ քաղաքացիները իրենց ցանկությամբ տարվա ընթացքում առանց սահմանափակման կարող են փոխել իրենց ԱԱՊ կազմակերպությունը և առաջարկվող փոփոխությունը հնարավորություն է տալիս, որպեսզի «ֆինանսները հետևեն քաղաքացիներին» և որը կկատարվի էլեկտրոնային առողջապահության ԱՐՄԵԴ համակարգի միջոցով ինքնաշխատ եղանակով: Սահմանափակված բյուջեի սկզբունքով ֆինանսավորման դեպքում քաղաքացիների կողմից իրենց ԱԱՊ կազմակերպությունը փոխելիս ենթադրում է պայմանագրային գումարների փոփոխություն և նոր համաձայնագրերի կնքում, իսկ նշված դեպքերը տարվա ընթացքում բազմաթիվ են: |  |
| 3. Նախագծի 1-ին կետի 16-րդ և 18-րդ ենթակետերով նախատեսվում է զորակոչային տարիքի անձանց արտահիվանդանոցային դժվարամատչելի ախտորոշիչ հետազոտությունները և Հայաստանի Հանրապետության օլիմպիական և օլիմպիական ընտանիքի մարզաձևերի ազգային հավաքականների անդամների բժշկական օգնությունը և սպասարկումն իրականացնել արտահերթ կարգով: | **Չի ընդունվել:**Նշված շահառուների բժշկական օգնությունը և սպասարկումն առաջարկվում է իրականացնել արտահերթ կարգով հաշվի առնելով նրանց մասնագիտական գործունեության բնույթը և առաջարկվող փոփոխությունը ֆինանսական որևէ լրացուցիչ պարտավորություններ չի առաջացնում |  |
| 4.Նախագծի 1-ին կետի 20-րդ կետով նախատեսվում է Աորտայի անևրիզմաների պատռվածքների և (կամ) շերտազատումների վիրահատություններն իրականացնել ՀՀ ամբողջ բնակչության համար, որը ներկայումս իրականացվում է միայն ՀՀ կառավարության 04.03.2004թ. N 318-Ն որոշմամբ սահմանված սոցիալապես անապահով և առանձին /հատուկ/ խմբերում ընդգրկված շահառուների համար:Հաշվի առնելով, որ առաջարկվող փոփոխությունը անխուսափելիորեն հանգեցնելու է ՀՀ 2023թ. պետական բյուջեով վերը նշված ուղղությամբ արդեն իսկ նախատեսված ծախսերի գծով գումարների էական ավելացմանը՝ ուստի, առաջարկում ենք ներկա փուլում ձեռնպահ մնալ Նախագծով ներկայացված ծառայությունների (շահառուների խմբի) շրջանակի ընդլայնումից և հարցին անդրադառնալ հետագայում մակրոտնտեսական իրավիճակի և դրանից բխող տնտեսական ակտիվության ցուցանիշների աճի առկայության դեպքում: | **Չի ընդունվել:**2023 թվականիՀՀ պետական բյուջեի մասին օրենքով արդեն իսկ նշված միջոցառումը ընդունված է և դրա համար նախատեսված գումարները (300 մլն դրամ) ներառված են 2023 թվականի բյուջեում և լրացուցիչ գումարների ներգրվման խնդիր չկա: |  |
| **3.ՀՀ պաշտպանության նախարարություն** | 26.12.2022թ. |
| (ՊՆ/510/6251-2022 ) |
| 1. Հայաստանի Հանրապետության կառավարության 2004 թվականի մարտի 4-ի N 318-Ն որոշման մեջ լրացումներ և փոփոխություններ կատարելու մասին» Կառավարության որոշման նախագծի 1-ին կետի 21-րդ ենթակետի համաձայն՝ որոշման 12-րդ հավելվածում առաջարկվող լրացումը հակասության մեջ է մտնում հավելվածի վերնագրի և 1-ին ու 2-րդ կետերի հետ, քանի որ խոսքը գնում է առաջին հերթին Հայաստանի Հանրապետության դեմ ոտնձգություններից տուժած անձանց մասին: Բացի այդ, առաջարկվող կարգավորման արդյունքում բազմաթիվ քաղաքացիներ դուրս են մնալու բժշկական օգնության և սպասարկման գործընթացից, որը մինչև այժմ իրականացվել է նշված հավելվածի շրջանակներում:  | **Մասամբ է ընդունվել:**Նախագծի 21-րդ ենթակետում կատարվել է լրացում: |  |
| **4.Կրթության, գիտության, մշակույթի և սպորտի նախարարություն** |  |
| (01/18.2/32711-2022) |
| 1.Առաջարկություններ և դիտողություններ չկան: |  |  |
| **5.ՀՀ արդարադատության նախարարություն** | 25.01.2023թ. |
| (2752-2023) |
| 1.«Հայաստանի Հանրապետության կառավարության 2004 թվականի մարտի 4-ի N 318-Ն որոշման մեջ լրացումներ և փոփոխություններ կատարելու մասին» Հայաստանի Հանրապետության կառավարության որոշման նախագծի(այսուհետ՝ Նախագիծ) նախաբանից առաջարկում ենք հանել ««Բնակչության բժշկական օգնության և սպասարկման մասին» ՀՀ օրենքի 44-րդ հոդվածի 2-րդ կետը,» բառերը՝ անհրաժեշտությունը բացակայում է: | **Ընդունվել է:** |  |
| 2. Նախագծի 1-ին կետի 1-ին ենթակետով նախատեսվում է լրացում կատարել Հայաստանի Հանրապետության կառավարության 2004 թվականի մարտի 4-ի N 318-Ն որոշման (այսուհետ՝ Որոշում) 4-րդ կետի 1-ին պարբերությունում, որի արդյունքում նշված կետի 1-ին պարբերությունը կունենա հետևյալ բովանդակությունը՝ Հայաստանի Հանրապետության առողջապահության նախարարին` **ոչ ուշ, քան** յուրաքանչյուր տարվա Հայաստանի Հանրապետության պետական բյուջեի մասին Հայաստանի Հանրապետության օրենքն ուժի մեջ մտնելուց հետո մեկամսյա ժամկետում: Գտնում ենք՝ «ոչ ուշ, քան» բառերը լրացնելու անհրաժեշտությունը բացակայում է, քանի որ գործող կարգավորումից արդեն իսկ բխում է, որ հանձնարարականը պետք է կատարվի Հայաստանի Հանրապետության պետական բյուջեի մասին Հայաստանի Հանրապետության օրենքն ուժի մեջ մտնելուց հետո **մեկամսյա ժամկետում:**  | **ՉԻ ընդունվել:**Քանի որ նախագծով առաջարկվող լրացման նպատակը պայմանագրի օրինակելի ձևի ավել վաղ ժամկետներում հաստատելու իրավուքը սահմանելն է: ՀՀ կառավարության 2004 թվականի մարտի 4-ի թի 318-Ն որոշման թիվ 11 հավելվածի 11-րդ կետի համաձայն հաջորդ տարվա պետական պատվեր տեղադրելու գործընթացը սկսվում է ընթացիկ տարվա սեպտեմբերի 1-ից, իսկ Հայաստանի Հանրապետության պետական բյուջեի մասին Հայաստանի Հանրապետության օրենքն ուժի մեջ է մեջ է մտնում տարեվերջին: Նախագծի 1-ին կետի 1-ին ենթակետով առաջարկվող «**ոչ ուշ, քան»** բառերի լրացումը հնարավորություն է տալիս ավելի վաղ պայմանագրի օրինակելի ձևը հաստատելն է և պետության կողմից երաշխավորված անվճար և արտոնյալ պայմաններով բժշկական օգնության և սպասարկման ծառայություններ մատուցելու նպատակով պետական պատվերի հայտ ներկայացրած բժշկական կազմակերպություններին մինչ պետական պատվերի տեղադրման հայտ ներկայացնելը ծանոթանալու «Պետության կողմից երաշխավորված անվճար և արտոնյալ պայմաններով բժշկական օգնության և սպասարկման ծառայություններ մատուցելու մասին» պայմանագրի դրույթներին: |  |
| 3. Նախագծի 1-ին կետի 3-րդ ենթակետով նախատեսված լրացման մեջ «չափաքանակից» բառն առաջարկում ենք փոխարինել «չափաքանակը» բառով՝ բովանդակությանը համապատասխանեցնելու համար: | **Ընդունվել է:** |  |
| 4.Նախագծի 1-ին կետի 6-րդ ենթակետով նոր լրացվող 5.1-ին կետի «ֆինանսավորման սկզբունքները» բառերն անհրաժեշտ է փոխարինել «ֆինանսավորման հիմնական սկզբունքները» բառերով՝ նկատի ունենալով, որ Որոշման N 2 հավելվածի 5-րդ կետով սահմանված են արտահիվանդանոցային բժշկական օգնության և սպասարկման կազմակերպման և ֆինանսավորման հիմնական սկզբունքները: Բացի այդ, նույն լրացվող կետի «միջոցառումների/ենթամիջոցառումների» ձևակերպումն ունի վերանայման կարիք՝ նկատի ունենալով այն հանգամանքը, որ «Նորմատիվ իրավական ակտերի մասին» օրենքի տեսանկյունից պարզ չէ, թե ինչ է իրենից ենթադրում միջոցառումներ և ենթամիջոցառումներ բառերն իրարից «/» նշանով տարանջատելը: | **Ընդունվել է:** |  |
| 5. Նախագծի 1-ին կետի 8-րդ ենթակետով նախատեսվում է լրացում կատարել Որոշման N 2 հավելվածի 12-րդ կետի 2-րդ ենթակետում: Հարկ է նկատի ունենալ, որ լրացումը չի կարող ինկորպորացվել, քանի որ նշված ենթակետում «ծառայությունների՝» բառ և կետադրական նշան չկա, ուստի առաջարկում ենք՝ «ծառայությունների՝» բառը և կետադրական նշանը փոխարինել «ծառայությունների» բառով: | **Մասամբ է ընդունվել:**Կետադրական նշանը տեղափոխվել է «ծառայությունների» բառից առաջ |  |
| 6.Նախագծի 1-ին կետի 9-րդ ենթակետն անհրաժեշտ է խմբագրել՝ նկատի ունենալով, որ նախատեսվում է նոր խմբագրությամբ շարադրել Որոշման N 2 հավելվածի 13-րդ կետի 1-ին ենթակետը, որն ունի պարբերություններ, սակայն նոր խմբագրությամբ պարբերություններն արտացոլված չեն: | **Ընդունվել է:**Պարբերությունները ներառվել են նախագծում: |  |
| 7.Նախագծի 1-ին կետի 11-րդ ենթակետով նախատեսված լրացման արդյունքում անհրաժեշտություն կառաջանա փոփոխություն կատարել նաև Որոշման N 2 հավելվածի 29-րդ կետի 3-րդ ենթակետում, այն է՝ «:» նշանը փոխարինել «.» նշանով:  | **Ընդունվել է:** |  |
| 8.Նախագծի 1-ին կետի 17-րդ ենթակետի «և շահառուների՝» բառերն ու կետադրական նշանն անհրաժեշտ է փոխարինել «և շահառուների» բառերով, քանի որ նախատեսված լրացման արդյունքում «՝» նշանը կնշվի երկու անգամ: | **Ընդունվել է:** |  |
| 9. Նախագծի 1-ին կետի 20-րդ ենթակետի «ստենտավորում),» բառն ու կետադրական նշանն անհրաժեշտ է փոխարինել «ստենտավորում)» բառով, քանի որ գործող կարգավորման մեջ «,» նշան առկա չէ: | **Մասամբ է ընդունվել:**Կետադրական նշանը տեղափոխվել է:  |  |
| 10.Նախագծի 1-ին կետի 21-րդ կետով նախատեսված լրացման, այն է՝ Որոշման N 12 հավելվածում նոր լրացվող 10-րդ կետի 1-ին ենթակետում անհրաժեշտ է հստակեցնել, թե որ թվականի պատերազմական գործողությունների հետևանքով տուժած անձանց է կարգավորումը վերաբերում: | **Մասամբ է ընդունվել:****Կետը խմբագրվել է:** |  |
| 11. Նախագծի 3-րդ կետի «իրավահարաբերությունների» բառն անհրաժեշտ է փոխարինել «հարաբերությունների» բառով՝ նկատի ունենալով «Նորմատիվ իրավական ակտերի մասին» օրենքի 28-րդ հոդվածի 1-ին մասը, համաձայն որի՝ նորմատիվ իրավական ակտի գործողությունը տարածվում է դրա ուժի մեջ մտնելուց հետո գործող հարաբերությունների վրա, եթե այլ բան նախատեսված չէ Սահմանադրությամբ, օրենքով կամ տվյալ նորմատիվ իրավական ակտով: | **Ընդունվել է:** |  |